በቡሃቃ ሌባ ሀገር ስትመራ ሦስት አሠርት ዓመታት ተቆጠሩ፡፡ በሊጥና በዳቦ መጋገሪያ ማሽን ሌቦች አንድ ታላቅ የሚባል ሕዝብ ሲተዳደር ሦስት ውድ አሠርት ዓመታት አለፉ፡፡ መንግሥት ሆነውም ባንክና የመንግሥት ግምጃ ቤት በሚሰርቁ ሌቦች ሰንመራ የማይተኩ 30 ዓመታት ነጎዱ፡፡ ገና ለገና ትግራይና ዋሻዎቿ በጋራ የኢትዮጵያ ሀብትና ንብረት ሞልተው አላበቁምና ብለው ብለው የጣሊያን አርማታ ብረት በድልድይ ዕድሳት ስም በቻይና ገለባ ብረት እየተኩ ከየሥፍራው በመነቃቀል መውሰዳቸውን እንደዱሮው ቀጠሉበት – በዚህ ጠባያቸው ከእንግሊዝ ጋር ይመሳሰላሉ፤ እንግሊዝ እንኳን ባዕድ ናት፡፡ እነሱ ግን ነገን የማያስቡ ድፍን ቅል “ኢትዮጵውያን” ናቸው – ቢያንስ በስም፡፡ ማፈር ከምድር ቢጠፋ፣ ይሉኝታ ከናካቴው ባይፈጠር በዚህን ያህል ደረጃ ወርደው ይህን የመሰለ አስጸያፊ ስርቆት ይፈጽማሉ ብሎ መገመት ይከብዳል፡፡ “ሌባ ላመሉ ዳቦ ይልሳል” እንደሚባለው ነው፡፡ ኤፈርትን የመሰለ ቢሊዮኔር ድርጅት ይዘው፣ ሞሶበን የመሰለ ቢሊዮኔር ድርጅት ይዘው፣ ከሁሉም ከሁሉም እንዳሻው የሚፈነጥዙበትን የኢትዮጵያ ብሔራዊ ባንክንና ንግድ ባንክን የመሰለ፣ ቴሌን የመሰለ፣ አየር መንገድን የመሰለ፣ ጉናን የመሰለ፣ በጥቅሉ ኢትዮጵያን የመሰለች የማትነጥፍ ጥገት ይዘው ወደዚህ ልክስክስ የቁርጥራጭ ብረት ስርቆት ሲገቡ ስናይ የኛ ኃጢኣት ግዝፈት ነው በግልጽ ሊከሰትልን የሚገባው፡፡ ለእንደነዚህ ዓይነት ሌቦች ልንጋለጥ የቻልንበትን ታሪካዊ ስህተትና ሃይማኖታዊ ህፀፅ መርምሮ እውነቱን የሚያስረዳን የምሁራን ኮሚቴ አሁኑኑ ይቋቋም እባካችሁን፡፡ እኔ እጅግ አፈርኩ፡፡ እኔ እነሱን ብሆን ወደዚህ ዝቃጭ የስርቆት ተግባር አልወርድም ነበር፡፡
